Jhesus Maria. Mynen vyllygen denst nu vnde tho allen tyden. Ersame leue mester Pa[u]el, gude ffrunt, jwuer verdychet danke jck hochlyken vor alle gut, vnde vor yck jw true dener kan ssyn, do yck alle tyt gerne. Ffordermer ssal juuer leue vetten, dat yck ssy ffan den Holm geresset vesteuort vnde hebbe de beden taffalen myt my gebracht tho Lubek, vnde ssynt gemaket na jwuen bogere ffan (ffan) bylde vnde ffan grote vnde na vt vyssenge jwuer breue, vnde ssynt ock vol gerustet vnde ssolt jw vol behagen vor enen mogelyken peny[n]ck; vnde jck ssy sse hyr fformoden myt den ersten. Jck vyl sse jw ssenden; gy vnde myn heren bysscup ssyne genede, gy verden des besten vol vt denken; yck verde jwuer leue dar alle besschet by sscryuen. Ssus en vet yck jwuer verdychhet nycht ssunderlynges tho sscryuen, vt dus la[n]t js nycht nyges. Gesscreuen yn hast tho Reuel des ssunauende vor myt ffasten jnt jar yvj. Hermen Yssechel. Scryuet my doch en klen breucken by dyssen gesellen gesant. Adress: Dem verdygen heren mester Pauel, domproest tho Abo, ssal dusse breff.